ครม.ไฟเขียวกรอบเงินเฟ้อ2.5%
ครม.อนุมัติกรอบเป้าหมายเงินเฟ้อปี 2559 เฉลี่ย 2.5% ผันแปรบวกลบ 1.5%
30 ธ.ค. 2558

ครม.อนุมัติกรอบเป้าหมายเงินเฟ้อปี 2559 เฉลี่ย 2.5% ผันแปรบวกลบ 1.5%
นายอภิศักดิ์ ตันติวรวงศ์ รมว.คลัง เปิดเผยว่า ที่ประชุมคณะรัฐมนตรี (ครม.)  มีมติอนุมัติเป้าหมายนโยบายการเงินในปี 2559 ที่อัตราเงินเฟ้อเฉลี่ย 2.5% บวกลบ 1.5% ซึ่งเป็นกรอบเงินเฟ้อเท่ากับปีนี้
“ได้มีข้อตกลงเพิ่มเติมร่วมกันระหว่างคลังและธนาคารแห่งประเทศไทย ว่า ธนาคารแห่งประเทศไทยจะใช้เครื่องมือในการทำนโยบายการเงินที่มีอยู่เพื่อช่วยสนับสนุนให้เศรษฐกิจไทยเติบโตได้อย่างเต็มศักยภาพและยั่งยืน รวมทั้งไม่ก่อให้เกิดปัญหาเงินเฟ้อและความไม่สมดุลในระบบเศรษฐกิจ” นายอภิศักดิ์ กล่าว
ทั้งนี้ อัตราเงินเฟ้อในระดับดังกล่าวสอดคล้องกับพื้นฐานทางเศรษฐกิจ สำหรับการกำหนดให้เป็นเป้าหมายนโยบายการเงินระยะปานกลางด้วยนั้น เพื่อเอื้อให้ประชาชนและธุรกิจสามารถวางแผนการบริโภคและการลงทุนได้อย่างมีประสิทธิภาพ 
อย่างไรก็ตาม การติดตามความเคลื่อนไหวของเป้าหมายของนโยบายการเงิน กระทรวงการคลังและ ธปท. จะจัดให้มีการหารือร่วมกันเป็นประจำ หรือเมื่อมีเหตุจำเป็นอื่นตามที่ทั้งสองหน่วยงานจะเห็นสมควร เพื่อให้สามารถบรรลุเป้าหมายของนโยบายการเงินอย่างมีประสิทธิภาพ และเพื่อให้การดำเนินนโยบายการคลังและนโยบายการเงินเป็นไปในทิศทางที่สอดประสานกัน
สำหรับในกรณีที่การเคลื่อนไหวของอัตราเงินเฟ้อทั่วไปออกนอกกรอบเป้าหมายจากความผันผวนของเศรษฐกิจโลก จึงจำเป็นต้องมีการแก้ไขเป้าหมายของนโยบายการเงินในกรณีที่มีเหตุอันสมควรหรือจำเป็น รมว.คลัง และคณะกรรมการนโยบายการเงิน (กนง.)  อาจตกลงร่วมกันเพื่อแก้ไขเป้าหมายของนโยบายการเงินได้ก่อนนำเสนอ ครม.เพื่อพิจารณา